***Biedrību un nodibinājumu reģistrācija atbilstoši darbības jomai –***

***progress un problēmjautājumi***

Kultūras ministrija informē, ka 2014.gada sākumā ir uzsākta Ministru kabineta noteikumu projekta „Biedrību un nodibinājuma klasifikācijas noteikumi” (turpmāk – Projekts) izstrāde pamatojoties uz likuma „Biedrību un nodibinājumu likums” (turpmāk – Likums) 13.panta trešo daļu un Ministru kabinetam doto deleģējumu.

Pamatojoties uz Likuma pārejas noteikumu 10.punktu un Ministru prezidenta 2013.gada 15.novembra rezolūciju Nr.12/2013-JUR-336 Kultūras ministrija ir veikusi šādas darbības:

* 2014.gada 14.februārī organizēja apspriedi ar sabiedrības pārstāvjiem, lai nodrošinātu Projekta sagatavošanu un nevalstisko organizāciju ekspertu iesaisti Projekta izstrādē. Uz sanāksmi tika aicināti visu Projektā minēto jomu organizāciju pārstāvji. Sanāksmē piedalījās biedrība „Latvijas Samariešu apvienība”, nodibinājums „Ziedot.lv”, biedrība „Latvijas Sarkanais Krusts”, biedrība „Vides Aizsardzības klubs un nodibinājums „Latvijas Dabas fonds”;
* 2014.gada 9.aprīlī apsprieda Projektu Vides konsultatīvās padomes sēdē.
* iestrādāja projektā organizāciju komentārus, kas tika saņemti elektroniskā formā;
* saskaņā ar Ministru kabineta 2009.gada 25.augusta noteikumiem Nr.970 „Sabiedrības līdzdalības kārtība attīstības plānošanas procesā”, Projektu publicēja Kultūras ministrijas mājas lapā, kur no 2014.gada 5.novembra līdz 26.novembrim sabiedrības pārstāvjiem bija iespēja sniegt viedokli par Projektu;
* Projekts izsludināts 2014.gada 4.decembraValsts sekretāru sanāksmē. Par Projektu saņemti 17 atzinumi – no nozaru ministrijām (TM, FM, ĀM, IeM, IZM, LM, EM, VARAM, VM, ZM), Valsts kancelejas, Nevalstisko organizāciju un Ministri kabineta sadarbības memoranda padomes (turpmāk – Memoranda padome), Latvijas Brīvprātīgo arodbiedrību savienības, Latvijas Pašvaldību savienības, Latvijas Jaunatnes padomes, Vides konsultatīvās padomes, Vidzemes Kultūras un mākslas biedrības „Haritas” un biedrības „Culturelab”.

**I Projekta izstrāde**

Likuma 13.panta trešā daļa, kas nosaka, ka vedot reģistru, biedrības un nodibinājumi tiek klasificēti atbilstoši to darbības jomai un biedrību un nodibinājumu klasifikāciju nosaka Ministru kabinets, tika iegrozīta ar grozījumiem, kas izdarīti ar [2013](http://likumi.lv/ta/id/261214-grozijumi-biedribu-un-nodibinajumu-likuma).gada 3.oktobra likumu, kas stājas spēkā [2014](http://likumi.lv/ta/id/81050-biedribu-un-nodibinajumu-likums/redakcijas-datums/2014/01/02).gada 2.janvārī. Likumprojektu „Grozījumi Biedrību un nodibinājumu likumā” (turpmāk – likumprojekts) izstrādāja Tieslietu ministrija, lai izpildītu Ministru kabineta 2012. gada 10. aprīļa sēdes protokollēmumā (prot. Nr. 19 38. § 2. punktā) Tieslietu ministrijai doto uzdevumu sadarbībā ar Labklājības ministriju izstrādāt un tieslietu ministram līdz 2012. gada 14. maijam iesniegt Ministru kabinetā likumprojektu „Grozījumi Biedrību un nodibinājumu likumā”, paredzot, ka biedrību un nodibinājumu reģistru papildina ar ierakstu par biedrības veidu, lai nodrošinātu darba devēju un to organizāciju nekļūdīgu identificēšanu.

Saeimas Valsts pārvaldes un pašvaldības komisijas 2013.gada 25.septembra sēdē, izskatot likumprojektu trešajam lasījumam, likumprojekts tika papildināts ar Latvijas Pilsoniskās aliansesun deputātes L.Čigānes priekšlikumu „Papildināt likuma 13.pantu ar trešo daļu šādā redakcijā: „Veicot ieraksta ziņas par biedrību vai nodibinājumu, to darbība tiek klasificēta atbilstoši darbības jomai. Biedrību un nodibinājumu klasifikāciju nosaka Ministru kabinets” un apstiprināts Saeimā trešajā lasījumā.

**II Projekta būtība**

Norādām, ka, lai nodrošinātu ērtu informācijas par biedrības vai nodibinājuma darbības jomu atlasīšanas iespēju, ziņas par biedrības vai nodibinājuma darbības jomu biedrību un nodibinājumu reģistrā ir ierakstāmas atzīmes veidā. Biedrību un nodibinājumu reģistrā ierakstītajām ziņām par biedrības vai nodibinājuma darbības jomu ir tāds pats statuss, kāds noteikts citām ziņām, kuru ierakstīšana biedrību un nodibinājumu reģistrā ir noteikta Biedrību un nodibinājumu likuma 15.pantā.

Projekta izstrādes mērķis ir nodrošināt pietiekamu normatīvo pamatu biedrību un nodibinājumu reģistrā ierakstīto biedrību un nodibinājumu identificēšanai atbilstoši to darbības jomai, nodrošinot informācijas par biedrības vai nodibinājuma darbības jomu publisku pieejamību vienuviet.

Pieteikums par ieraksta izdarīšanu par biedrības vai nodibinājuma atbilstību noteiktai darbības jomai biedrību un nodibinājumu reģistrā iesniedzams, iesniedzot pieteikumu par tās ierakstīšanu biedrību un nodibinājumu reģistrā, ja organizācija tiek reģistrēta pirmreizēji vai pieteikums par izmaiņu izdarīšanu reģistrā, ja organizācija ir reģistrēta līdz noteikumu spēkā stāšanās brīdim.

Par ieraksta izdarīšanu reģistrā maksājama valsts nodeva, kuras apmērs ir noteikts ar Ministru kabineta 2004.gada 15.aprīļa noteikumiem Nr.308 „Noteikumi par valsts nodevu ieraksta izdarīšanai biedrību un nodibinājumu reģistrā” – 11,38 *euro* par biedrības vai nodibinājuma reģistrāciju un 5,69 *euro* par minētajos noteikumos nenorādītu ierakstu izdarīšanu un iekrakstu izmaiņu izdarīšanu biedrību un nodibinājumu reģistrā.

**III Problēmjautājumi**

Informējam, ka Kultūras ministrija ir pārrunājusi Projekta tālāku virzību ar Tieslietu ministriju un konstatējusi šādus problēmjautājumus:

* lai Biedrības un nodibinājumus grupētu atbilstoši Projektā noteiktajām darbības jomām, izstrādājot Projektu, papildus ir nepieciešams nodrošināt sasaisti gan ar citiem normatīvajiem aktiem, gan ar tehnisko risinājumu, piemēram, biedrību un nodibinājumu meklēšanas un atlases iespējas pēc darbības jomas Uzņēmumu reģistrā;
* Uzņēmumu reģistra tehniskais nodrošinājums šobrīd neparedz iespēju atlasīt organizācijas pēc noteiktas pazīmes. Lai nodrošinātu, ka informācija par biedrību un nodibinājumu darbības jomām ir pieejama sabiedrībai, efektīvākais risinājums būtu iesniegt Saeimā priekšlikumus likumprojektam „Grozījumi likumā „Par Latvijas Republikas Uzņēmumu reģistru”” Nr.760/Lp11, likuma „Par Latvijas Republikas Uzņēmumu reģistru” 4.11 pantā nosakot, ka Uzņēmumu reģistra mājaslapā internetā ir pieejama informācija par biedrību un nodibinājumu darbības jomu. Attiecīgi šī informācija bez maksas būtu pieejama gan privātpersonām, gan publiskajām personām un iestādēm. Lai ikviens spētu veikt biedrību vai nodibinājumu atlasi pēc to darbības jomas, ir nepieciešams izstrādāt atbilstošas meklēšanas iespējas sistēmā;
* lai meklēšanas iespēju nodrošinātu tehniski, Uzņēmumu reģistram ir nepieciešami papildu valsts budžeta līdzekļi. Sākotnējais aprēķins izmaiņām Uzņēmumu reģistra mājaslapā internetā, pieņemot, ka to darīs informācijas sistēmas uzturētājs akciju sabiedrība "EXIGEN SERVICES LATVIA” (pēc to tāmes), ir apmēram 15 cilvēkdienas x 240 EUR/cilvēkdiena = 3600 euro x 21% (PVN) = 4356 euro (ar PVN);
* Uzņēmumu reģistrs ir gatavs uzņemties un veikt ar biedrību un nodibinājumu darbības jomu ierakstīšanu saistītos informatīvos pasākumus un informatīvo materiālo sagatavošanu, ja Uzņēmumu reģistram tiek piešķirti atbilstoši finanšu resursi. Uzņēmumu reģistrs norāda, ka informatīvajā pasākumā var ietvert informatīvo lapu, flajeru (*flayer*), bukletu, lielformāta plakātu, audiovizuālo materiālu, roll-up baneru un infografiku sagatavošanu. Lai to nodrošinātu, ir veicams atbilstošo pakalpojumu iepirkums, informatīvā pasākuma organizēšana, un attiecīgi – nepieciešami papildu budžeta līdzekļi aptuveni 10 000 *euro* apmērā;
* Šā gada beigās notiks Uzņēmumu reģistra informācijas sistēmas uzturētāja maiņa. Pārejas posmā izmaiņas Uzņēmumu reģistra informācijas sistēmā un tā mājaslapā internetā būs apgrūtinošas. Līdz ar to ar mērķi savlaicīgi ieviest ar projektu saistītās izmaiņas informācijas sistēmā (izziņu, lēmumu ģenerēšanā, datu apmaiņā u.c.) un mājaslapā, ir nepieciešams noteikt attiecīgā regulējuma spēkā stāšanās laiku 2016.gada 1.jūliju;
* pastāv risks, ka sasaistot Biedrību un nodibinājumu jomu reģistrācijas noteikumus ar grozījumiem Uzņēmumu reģistra likumā, Projekta apstiprināšana var tikt apgrūtināt;
* Memoranda padomes atzinumā norādīts, ka biedrība „Latvijas juristu apvienība” neatbalsta Projekta pamatojumu un nepieciešamību, norādot, ka Projekts ir pretrunā ar Valsts prezidenta 2012.gada 12.decembra rīkojumā Nr.7 „Par priekšlikumu izstrādi likumu grozījumu skaita un apjoma samazināšanai” ietverto apņemšanos par normatīvo aktu sloga samazināšanu;
* lielākā daļa atzinumu par Projektu ir par jomu definējumu – daļa uzskata, ka tie ir par plašu, daļa, gluži pretēji, ka neietver visu saturu. Tā kā Projekts skar ļoti daudzas jomas un dažas pārklājās, pastāv risks, ka nevaram vienoties par gala redakciju;

Vienlaikus norādām, ka Finanšu ministrija šobrīd virza izskatīšanai Ministru kabinetā informatīvo ziņojumu „Par iespēju precizēt Sabiedriskā labuma organizāciju likumā sabiedriskā labuma organizāciju definīciju un darbības jēdzienu”, līdz ar to biedrībām un nodibinājumiem tiek piedāvāts vēl viens darbības jomu sadalījums pēc to atbilstības sabiedriskā labuma darbībai.

Informāciju sagatavoja:

Kultūras ministrijas

Sabiedrības integrācijas departamenta

Sabiedrības integrācijas un pilsoniskās

sabiedrības attīstības nodaļas vadītāja Anita Kleinberga